Só tref poskantoorstaking liefdadigheidsorganisasiesArgieffoto Liefdadigheidsorganisasies het miljoene in donasies verloor as gevolg van die voortslepende staking by die poskantoor, het die Suid-Afrikaanse Instituut vir Fondsinsameling Saterdag gesê. “Die staking oor die afgelope ses maande kan moontlik vir nie-winsgewende organisasies, wat noodsaaklike maatskaplike dienste aan die land lewer, ŉ verlies van R55 miljoen beteken,” het Ann Brown, president van die SAIF, gesê. “Talle organisasies het ook die kwessie rakende voortslepende poskantoor-sekuriteitsprobleme soos diefstal, verlore posstukke en vertragings in aflewering aangeroer.” CHOC, die kinderkankerliefdadigheidsorganisasie, moes in Augustus sy pos-veldtog kanselleer weens die staking. Die organisasie ontvang glo miljoene rand in donasies danksy dié veldtog. Die Melaatsheidsending moes ŉ September/Lente-veldtog kanselleer wat tot ŉ verlies van R300 000 gelei het. Die organisasie is ook onseker of sy Kersfees-veldtog kan voortgaan, waartydens hy gewoonlik minstens R500 000 ontvang. “Die staking het ook ŉ groot impak op die verspreiding van medikasie aan afhanklike pasiënte,” het Peter Laubscher, direkteur van die Melaatsheidsending, gesê. Yvonne Stiglingh, fondsinsamelingsbestuurder van SOS Children’s Villages SA, het gesê na raming het hulle reeds ongeveer R600 000 in skenkings verloor weens die staking. Teboho Nkoana, bemarkingsbeampte van Girls and Boys Town, het gesê die briewe wat hulle in Augustus na meer as 30 000 donateurs gepos het, kom nou eers by hul bestemmings aan. “Mense reageer nie op ou briewe nie. Dit was ŉ mos van papier, posgeld en tyd,” het Nkoana gesê. Die Heilsleër het sedertdien nog nie enige reaksie op sy Augustus-nuusbrief ontvang nie, ŉ inisiatief wat gewoonlik ongeveer R700 000 vir die organisasie beteken en gevolglik tot ŉ vermindering van dienste gelei het. ŉ Aantal ander liefdadigheidsorganisasies, onder andere Hospice, die Salesian-sending wat na hawelose kinders omsien en die SA Federasie vir Geestesgesondheid het soortgelyke verliese gely en probleme ondervind. Die Raad van die Suid-Afrikaanse Poskantoor het verlede week vrywillig bedank. Siyabonga Cwele, minister van telekommunikasie en posdienste, het verlede Vrydag in ŉ verklaring gesê die raad het aangebied om te bedank om hom die geleentheid te bied om in te gryp en die probleme by SAPO aan te spreek. Die staking het ook die finansiële situasie van die Poskantoor, wat reeds ŉ tekort van R400 miljoen aangemeld het, vererger. Vakbonde eis ŉ verhoging van 8% en die permanente aanstelling van alle tydelike werknemers. LP’s het vroeër vandeesmaand gehoor die Poskantoor is op die randjie van ineenstorting.